Komisijos direktyva 2002/66/EB
2002 m. liepos 16 d.
iš dalies keičianti Tarybos direktyvų 76/895/EEB, 86/362/EEB, 86/363/EEB ir 90/642/EEB dėl pesticidų likučių didžiausių koncentracijų atitinkamai vaisiuose ir daržovėse, grūduose, gyvūninės kilmės maisto produktuose ir tam tikruose augalinės kilmės produktuose ir ant jų, įskaitant vaisius ir daržoves, nustatymo priedus
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. lapkričio 23 d. Tarybos direktyvą 76/895/EEB dėl didžiausių pesticidų likučių koncentracijų vaisiuose bei daržovėse ir ant jų nustatymo [1] su paskutiniais pakeitimais, padarytais Direktyva 2000/82/EB [2], ypač į jos 5 straipsnį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausių koncentracijų nustatymo [3] su paskutiniais pakeitimais, padarytais Komisijos direktyva 2002/42/EB [4], ypač į jos 10 straipsnį,
atsižvelgdama į 1986 m. liepos 24 d. Tarybos direktyvą 86/363/EEB dėl didžiausių pesticidų likučių koncentracijų gyvūninės kilmės maisto produktuose ir ant jų nustatymo [5] su paskutiniais pakeitimais, padarytais Direktyva 2002/42/EB, ypač į jos 10 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo [6] su paskutiniais pakeitimais, padarytais Direktyva 2002/42/EB, ypač į jos 7 straipsnį,
kadangi:
(1) Likučių koncentracija grūduose ir augalinės kilmės produktuose, įskaitant vaisius ir daržoves, turėtų rodyti mažiausio pesticidų kiekio, reikalingo efektyviai augalų apsaugai, naudojimą, taikant juos taip, kad likučio kiekis būtų mažiausias įmanomas ir toksikologiškai priimtinas, ypač atsižvelgiant į aplinkos apsaugą ir į vartotojų sveikatos apsaugą pagal vartotojui apskaičiuotą suvartojamą kiekį. Didžiausia likučių koncentracija gyvūninės kilmės produktuose turėtų rodyti, kiek gyvūnai suvartoja pesticidais apdorotų grūdų ir augalinės kilmės produktų, ir, jei tinka, tiesiogines veterinarijos priemonių taikymo pasekmes. Bendrijos didžiausia likučių koncentracija (DLK) atitinka likučių, kurių gali būti rasta produktuose, gamintojams laikantis geros žemės ūkio praktikos, viršutinę kiekio ribą.
(2) Pesticidų DLK vertės turėtų būti visą laiką tikslinamos, o koncentracijos vertės gali būti keičiamos atsižvelgiant į naują informaciją ir duomenis. Jei nėra leidimo naudoti, nustatytos DLK vertės turėtų atitikti analizinio nustatymo apatinę ribą.
(3) Komisija priėmė sprendimus neįtraukti veikliųjų medžiagų į 1991 m. birželio 15 d. Tarybos direktyvos 91/414/EEB dėl augalų apsaugos produktų pateikimo į rinką [7] su paskutiniais pakeitimais, padarytais Komisijos direktyva 2002/48/EB [8], I priedą: dėl lindano (Komisijos sprendimas 2000/801/EB) [9], dėl kvintozeno (Komisijos sprendimas 2000/816/EB) [10], dėl permetrino (Komisijos sprendimas 2000/817/EB) [11], dėl zinebo (Komisijos sprendimas 2001/245/EB) [12] ir dėl parationo (Komisijos sprendimas 2001/520/EB) [13]. Šiuose sprendimuose numatyta, kad augalų apsaugos produktus, turinčius šių veikliųjų medžiagų, daugiau nebus leidžiama naudoti Bendrijoje. Todėl, kad būtų galima tinkamai prižiūrėti ir kontroliuoti jų naudojimo draudimą ir apsaugoti vartotoją, visus pesticidų likučius dėl šių augalų apsaugos produktų naudojimo būtina įtraukti į Direktyvų 86/362/EEB, 86/363/EEB ir 90/642/EEB priedus. Kadangi įprasto monitoringo būdu neįmanoma atskirti zinebo nuo kitų ditiokarbamatų, zinebo DLK negali būti nustatyta. Siekiant suteikti galimybę įgyvendinti teisėtus lūkesčius dėl turimų pesticidų atsargų suvartojimo, Komisijos neįtraukimo sprendimuose buvo numatytas palaipsnio išbraukimo laikotarpis, ir DLK verčių, pagrįstų nuomone, kad atitinkamos medžiagos neleidžiama naudoti Bendrijoje, reikėtų netaikyti tol, kol nesibaigs tai cheminei medžiagai taikomas palaipsnio išbraukimo laikotarpis.
(4) Direktyvos 76/895/EEB (iš dalies pakeistos Komisijos direktyva 82/528/EEB) [14] II priede lindano ir parationo didžiausia likučių koncentracija kai kuriuose produktuose buvo nustatyta anksčiau, tačiau ta direktyva valstybėms narėms suteikia teisę nustatyti didesnes DLK vertes. Vietoj to šias DLK vertes reikia įtraukti į Direktyvą 90/642/EEB, siekiant Bendrijos lygiu nustatyti suderintas lindano ir parationo, esančių vaisiuose bei daržovėse ir ant jų, didžiausios pesticidų likučių koncentracijos vertes. Be to, DLK vertės turėtų būti iš dalies pakeistos, parodant, kad leidimai panaikinami Bendrijos lygiu.
(5) Bendrijos didžiausios likučių koncentracijos vertės ir Codex Alimentarius rekomenduojamos koncentracijos vertės nustatomos ir įvertinamos taikant panašias procedūras. Yra ribotas skaičius Codex nustatytų lindano, kvintozeno, permetrino ir parationo didžiausių likučių koncentracijos verčių. Į jas buvo atsižvelgta šioje direktyvoje nustatant didžiausios likučių koncentracijos vertes. Į Codex DLK vertes, kurias artimiausiu laiku bus rekomenduota panaikinti, atsižvelgta nebuvo. Codex lindano DLK vertė 0,1 mg/kg (kiaušiniuose) ir 0,7 mg/kg (paukštienoje) yra DPLK (didžiausia pašalinių likučių koncentracija). Šios nustatytos DLK vertės nėra tos, kurios galėtų atsirasti dėl dabartinio augalų apsaugos produktų naudojimo, bet atsižvelgta į tą faktą, kad dėl praeityje naudotų medžiagų atsirado likučių, kurie gali būti laikomi nepageidaujamomis priemaišomis. DLK vertės, pagrįstos Codex DLK vertėmis, buvo vertinamos atsižvelgiant į vartotojams keliamą riziką, jokios rizikos taikant toksikologinius parametrus, pagrįstus Komisijos turimais tyrimų rezultatais, nėra nustatyta. Lindano rekomenduojama paros norma (RPN) yra 0,001 mg/kg bruto masės parai (Jungtinis posėdis dėl pesticidų likučių (JPDPL), 1997), stipraus poveikio etaloninė dozė laikoma nebūtina, parationo RPN yra 0,004 mg/kg bruto masės parai (JPDPL, 1995), kai stipraus poveikio etaloninė dozė yra 0,01 mg/kg bruto masės parai (JPDPL, 1995), permetrino RPN yra 0,05 mg/kg bruto masės parai (JPDPL, 1999), stipraus poveikio etaloninė dozė laikoma nebūtina, kvintozeno RPN yra 0,01 mg/kg bruto masės parai (JPDPL, 1995), stipraus poveikio etaloninė dozė laikoma nebūtina.
(6) Apie Komisijos direktyvos projektą Bendrija pranešė Pasaulinei prekybos organizacijai ir į gautas pastabas buvo atsižvelgta rengiant galutinį direktyvos variantą. Tam tikrų pesticidų ir kultūrų derinių, naudojamų trečiosiose šalyse, DLK vertes Komisija galėtų ištirti, jei būtų pateikti priimtini duomenys [15].
(7) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/895/EEB II priedo įrašai apie lindaną ir parationą išbraukiami.
2 straipsnis
Direktyvos 86/362/EEB II priedo A dalies lentelė papildoma šių pesticidų likučių įrašais:
"Pesticidų likutis | Didžiausia koncentracija (mg/kg) |
Lindanas | 0,01 grūdai |
Kvintozenas (kvintozeno ir pentachloranilino, apskaičuoto kvintozenu, bendras kiekis) | 0,02 grūdai |
Permetrinas (bendras izomerų kiekis) | 0,05 grūdai |
Parationas | 0,05 grūdai |
3 straipsnis
Direktyvos 86/363/EEB II priedo A dalies lentelė papildoma šių pesticidų likučių įrašais:
"Pesticidų likutis | Didžiausia koncentracija (mg/kg) |
Mėsos riebalų, mėsos gaminių, subproduktų ir gyvūninių riebalų, išvardytų I priede, kurių KN kodai yra 0201, 0202, 0203, 0204, 02050000, 0206, 0207, ex0208, 020900, 0210, 160100 ir 1602, i, iv | Žalio karvės pieno ir nenugriebto karvės pieno su grietinėle, išvardyto I priede, kurio KN kodas yra 0401; kitų maisto produktų, kurių KN kodas yra 0401 0402, 040500 ir 0406, pagal ii, iv | Šviežių kiaušinių be lukštų, paukščių kiaušinių ir kiaušinių trynių, išvardytų I priede, kurių KN kodai yra 040700 ir 0408, iii, iv |
Lindanas | Paukštiena 0,7 Kiti 0,02 | 0,001 | 0,1 |
Kvintozenas | 0,01 | 0,01 | 0,01 |
Parationas | 0,05 | 0,05 | 0,05 |
4 straipsnis
Direktyvos 90/642/EEB II priedo lentelės pesticidų likučių įrašai papildomi arba iš dalies keičiami, kaip nustatyta šios direktyvos priede.
5 straipsnis
Ši direktyva įsigalioja dvidešimtą dieną nuo jos paskelbimo Europos Bendrijų oficialiajame leidinyje.
1. Valstybės narės priima įstatymus ir kitus teisės aktus, kurie, įsigalioję ne vėliau kaip iki 2002 m. lapkričio 30 d., įgyvendina šią direktyvą. Apie tai jos nedelsdamos praneša Komisijai.
2. Jos šias nuostatas lindanui, kvintozenui ir permetrinui taiko nuo 2002 m. gruodžio 1 d., parationui - nuo 2003 m. gegužės 1 d.
3. Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
6 straipsnis
Ši direktyva skirta valstybėms narėms.
Priimta Briuselyje, 2002 m. liepos 16 d.